《赠颜君》
明代·屈大均

复圣之子孙，大宗在曲阜。峨峨司勋郎，与我知交久。

曩者游西秦，声诗相可否。黄河石华鱼，华阴槐曲酒。

风俗爱宗周，酣歌亦击缶。洋洋风雅篇，正变无不有。

夫子昔删诗，先师尝左右。三百所弦歌，琴声满窗牖。

龟山与猗兰，二操亦在手。子孙被流风，德性尝敦厚。

世为鲁大夫，文献十而九。宗器多圭璋，孔氏称甥舅。

光禄善五言，人诵秋胡妇。遗响在黄门，一赋如琼玖。

司勋正始声，比兴无其偶。赋诗存讽谏，美刺绝不苟。

君也为哲兄，埙篪如一口。陋巷有神灵，文章作渊薮。

分支去温陵，礼乐遥遵守。闽海接泗沂，先学相师授。

公本济世才，辉映桃陵后。为政历朔南，声教先孝友。

含吐黄钟音，中和以自寿。复圣乃春生，一阳为物母。

以配复初爻，龙潜未见首。元气在素王，司徒能多取。

公也益含弘，光大庶无负。

作者简介：屈大均（1630—1696）明末清初著名学者、诗人，与陈恭尹、梁佩兰并称“岭南三大家”，有“广东徐霞客”的美称。字翁山、介子，号莱圃，汉族，广东番禺人。曾与魏耕等进行反清活动。后为僧，中年仍改儒服。诗有李白、屈原的遗风，著作多毁于雍正、乾隆两朝，后人辑有《翁山诗外》《翁山文外》《翁山易外》《广东新语》及《四朝成仁录》，合称“屈沱五书”。